Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 387

1. Bevezetés A szakiskolai ének-zene oktatás fontos célja a tanulók kommunikációs, szociális és emocionális képességének fejlesztése. Az aktív, csoportos zenei tevékenységek (zenehallgatás, éneklés) kínálják a megfelelő közösségi magatartásformák kialakításának lehetőségét, a tanulók pozitív személyiségfejlődését. Az általános iskolákban szerzett alapismeretek rendszerezésén, összegzésén túl csak kisebb mértékben lehet célja az ismeretbővítés, ennél fontosabb az ismeretek megszilárdítása és azok felhasználása a személyiségformálás érdekében. A szakiskolai képzésben a tantárgyi funkciók más hangsúlyt kapnak, mint egyéb iskolatípusok esetén. A megismerő-ismeretszerzési funkciók mellett kiemelt szereppel bír az örömszerző, a relaxáló, a gyógyító-preventív és a szocializáló funkció. A zene művelése – a zenehallgatás és az aktív zenélés – esélyt teremt az önművelésre, az ízlésformálásra. Az ének-zene tantárgy tanításának kiemelt célja az is, hogy lehetőséget teremtsen más művészeti ágakkal való kapcsolatteremtésre. Az iskolában – a közismereti tárgyak tanóráin – megszerzett ismeretek jelentős többségét később a munka és magánélet kapcsán ritkán vagy csak elvétve használjuk. Ezek az információk (pl. kétismeretlenes egyenletek megoldási sémái, versmemoriterek vagy történelmi események évszámai) nem is arra valók, hogy egy életen keresztül kívülről tudja őket az ember, hanem hogy az ismeret megszerzése által fejlődjön a memória, a kombinációs készség, hogy kialakítson olyan tanulási sémákat, melyeket viszont egész életében kamatoztatni lehet minden területen. és hogy kapcsolódik mindehhez az ének-zene tantárgy? A zene lélekre és szellemre kifejtett hatását már sokan felismerték és megfogalmazták. A legelsők között volt mintegy 2400 évvel ezelőtt Platón, aki így foglalta össze észrevételeit: „Azért van olyan nagy fontossága a zenei nevelésnek, mert ritmus és dallam hatolnak be legjobban a lélek belsejébe, azt hatalmas erővel megragadják, s jó rendet hozva magukkal – azt, aki helyes elvek szerint nevelkedik, rendezett lelkű emberré teszik. A zene nem végződhetik másutt, csak a szép szeretetében.” Egy másik híresség, aki szintén felismerte a zeneoktatásban levő fantasztikus lehetőséget, Kodály Zoltán volt, aki nemzetnevelő programjával bizonyította, hogy akik emelt óraszámban tanulnak ének-zene tantárgyat, a „fontos” tantárgyakból is jobb eredményeket érnek el. (Fontos megjegyezni, hogy átlagos képességű gyerekekből teljesen véletlenszerűen összeállított tanulócsoportokkal végezték a mérést.) Az énekórán megszerezhető tapasztalatok az arány- és formaérzék kialakításához, az önkifejezés megfelelő módjainak elsajátításához, valamint a kommunikációs képesség fejlesztéséhez nyújtanak nélkülözhetetlen segítséget. Még nem beszéltünk az énekóra szellemi frissességet adó, lelki felszabadultságot teremtő hasznáról, valamint arról a nem elhanyagolható tényről, hogy a zenével és a társművészetekkel kapcsolatban olyan ismereteket közöl a tananyag, melytől a tanulók általános műveltsége összehasonlíthatatlanul gazdagabb lesz. 2006/79/II. szám

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes